ไทยติด “โควิด” เพิ่ม 4 ราย กลับจาก “ซูดาน-UAE” ป่วยสะสม 3,162 คน ในปท.เป็นศูนย์!
"นพ.ทวีศิลป์" โฆษก ศบค. เผยไทยติด “โควิด” เพิ่ม 4 ราย กลับจาก "ซูดาน-สหรัฐอาหรับเอมิเรตส์" ดันยอดป่วยสะสมเพิ่มเป็น 3,162 คน ติดเชื้อในประเทศยังเป็นศูนย์ ต่อเนื่อง 32 วัน!
"นพ.ทวีศิลป์" โฆษก ศบค. เผยไทยติด “โควิด” เพิ่ม 4 ราย กลับจาก "ซูดาน-สหรัฐอาหรับเอมิเรตส์" ดันยอดป่วยสะสมเพิ่มเป็น 3,162 คน ติดเชื้อในประเทศยังเป็นศูนย์ ต่อเนื่อง 32 วัน!
26 มิ.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 26 มิ.ย.63 เมื่อเวลา 11.30 น. ที่ทำเนียบรัฐบาล
โดยระบุว่า พบผู้ป่วยยืนยันติดเชื้อรายใหม่ 4 ราย เป็นคนไทยที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ (State Quarantine) ทำให้ยอดผู้ป่วยสะสมเพิ่มเป็น 3,162 ราย รักษาหายเพิ่ม 2 ราย รักษาหายแล้ว 3,040 ราย ยังรักษาอยู่ 64 ราย ไม่มีผู้เสียชีวิต ยอดเสียชีวิตรวม ยังคงที่ 58 ราย
สำหรับผู้ป่วยใหม่ ได้แก่ หญิงไทย 2 ราย อายุ 22 และ 27 ปี เดินทางกลับจากประเทศซูดาน ถึงไทยเมื่อวันที่ 24 มิ.ย. เข้าพัก State Quarantine ที่ จ.สมุทรปราการ และตรวจหาเชื้อในวันที่ 24 มิ.ย. ผลตรวจพบเชื้อ โดยพบว่ารายแรกมีอาการไข้ อีกรายมีอาการจมูกไม่ได้รับกลิ่น ไอ และเจ็บคอ
ขณะที่อีก 2 ราย เป็นหญิงไทย อายุ 32 และ 53 ปี อาชีพพนักงานนวด เดินทางกลับจากสหรัฐอาหรับเอมิเรตส์ ถึงไทยเมื่อวันที่ 13 มิ.ย. เข้าพัก State Quarantine ที่กรุงเทพฯ และตรวจหาเชื้อในวันที่ 24 มิ.ย. ผลตรวจพบเชื้อโดยทั้งสองรายไม่มีอาการ